Z A P I S N I K
2. sjednice Vijeća Gradske četvrti Sesvete 
održane 25. srpnja 2017. P.U. Sesvete, Trg D. Domjanića 4/II, soba 23 s početkom u 17,00 sati

s 2. sjednice Vijeća Gradske četvrti Sesvete, održane 25. srpnja 2017., s početkom u 17,00 sati u Područnom uredu Sesvete – Gradskoj četvrti Sesvete, Trg Dragutina Domjanića 4/II, Sesvete.

Nazočni članovi Vijeća Gradske četvrti Sesvete:

Petar Bajan, Marija Baričević, Željko Blažinović, Antun Bošnjaković, Marko Galić, Ivanka Gregoranić, Mira Halapa, Stjepan Kezerić, Damir Kostanjski, Tihomir Lukanić, Vladimir Marić, Dražen Markota, Boris Matoic, Jurica Jug, Mladen Šturlić-Tupek i Zlata Trošelj

Opravdano odsutni: Nataša Vučkov, Marko Brkić i Maja Buljubašić.

Nazočni radno:

- Stipe Jurić, Petar Vukelić – Gradski ured za mjesnu samoupravu, P.O. Sesvete

Sjednicu Vijeća Gradske četvrti Sesvete otvara Stjepan Kezerić, predsjednik Vijeća, pozdravlja nazočne članove Vijeća Gradske četvrti i radno nazočne, zahvaljuje na odazivu, konstatira da je prisutno 16 članova Vijeća, te da Vijeće može pravovaljano odlučivati. 
            Prije prihvaćanja dnevnog reda predsjednik napominje da su članovi Vijeća primili zapisnik sa 1. (konstituirajuće) sjednice Vijeća održane 26. lipnja 2017., te bi sukladno članku 49. st.1. Poslovnika o radu Vijeća, trebalo prihvatiti zapisnik ukoliko nema primjedbi na isti.
Vijeće nije imalo primjedbi na tekst dostavljenog zapisnika s 1. konstituirajuće sjednice Vijeća održane 26. lipnja 2017. te je isti jednoglasno usvojilo.
	
Stjepan Kezerić predlaže dopunu dnevnog reda prijedlogom Zaključka o preimenovanju Trga maršala Tita (k.č. 2745 k.o. Centar) u Trg Republike Hrvatske. u odnosu na predloženi dnevni red u Pozivu za 2. sjednicu Vijeća, a koji je članovima Vijeća bio dostavljen elektronskim putem. Nakon kraće rasprave prihvaćena je dopuna dnevnog reda s 14 glasova za te 2 protiv.

Stjepan Kezerić iznosi prijedlog dnevnog reda 2. sjednice Vijeća te u raspravi o prijedlogu dnevnog reda primjedbi nije bilo, te je Vijeće jednoglasno usvojilo slijedeći

 
DNEVNI RED:

1. Realizacija Plana komunalnih aktivnosti Gradske četvrti Sesvete u 2017. g.,
2. Zaključak o prihvaćanju Zaključka o prijedlogu utroška sredstava s pozicije ostali nespomenuti rashodi poslovanja (ONRP) za 2017. 
3. Zaključak davanju mišljenja na zaključak o preimenovanju Trga maršala Tita (k.č. 2745 k.o. Centar) u Trg Republike Hrvatske.
4. Razno.


Ad 1)

- Stjepan Kezerić daje uvodno obrazloženje uz Realizaciju Plana komunalnih aktivnosti Gradske četvrti Sesvete za 2017. te navodi kako je zadovoljan realizacijom koja trenutno iznosi oko 50%, a do kraja godine predviđa realizaciju oko 95%. Također iznosi kako će nove akcije za rebalans Plana komunalnih aktivnosti Gradske četvrti Sesvete za 2017. biti spremne s troškovnicima do sjednice u rujnu 2017. na kojoj se predviđa donošenje nove izmjene Plana komunalnih aktivnosti Gradske četvrti Sesvete za 2017. te kako se planira održati i sjednica u kolovozu.
Izvještava kako se veći radovi na području Sesveta trenutno izvode na Zagrebačkoj cesti, Brestovečkoj ulici, u Budencu, Sesvetskom Kraljevcu i Kobiljaku te predlaže da se, zbog kvalitetnije sanacije dijela Zagrebačke ceste na kojoj Gradske plinare Zagreb d.o.o. izvodi radove rekonstrukcije plinovoda i priključenje objekata na isti, 50% sanacije izvede na teret sredstava Plana komunalnih aktivnosti Gradske četvrti Sesvete za 2017., a 50% na teret Gradske plinare Zagreb d.o.o.
- Dražen Markota objašnjava kako će na sjednici u rujnu 2017. biti prijedlog izmjene Plana komunalnih aktivnosti Gradske četvrti Sesvete za 2017., a Vijeće Gradske četvrti bi se trebalo izjasniti da li da se pošalje zahtjev Gradskom uredu za mjesnu samoupravu za osiguranje sredstava za asfaltiranje cijele jedne prometne trake na Zagrebačkoj cesti.
- Tihomir Lukanić konstatira da je cesta koja spaja Sesvete i Dugo selo strateška dok se zagrebačkom cestom prometuje većinom osobnim vozilima te navodi kako u Sesvetama nema biciklističkih staza na nogostupima te predlaže biciklističku stazu kojom bi se iz Zagreba moglo doći do Sesveta i predlaže obnovu nogostupa na Zagrebačkoj cesti nakon završetka priključaka plina.
- Dražen Markota odgovara kako je biciklistička staza predviđena uz prugu, a ne u dijelu Zagrebačke ulice te da se planira biciklistička i pješačka staza od Zagrebačke ceste prema Dobrodolu i Vugrovcu. Napominje i kako nadležni gradski ured trenutno radi projekt rekonstrukcije kompletne infrastrukture za plin, vodu i kanalizaciju od Bjelovarske ulice do Dugog Sela, a trenutno se radi i rekonstrukcija ceste i semaforizacija kod Bedema ljubavi. Napominje i kako su cijene u Planu komunalnih aktivnosti Gradske četvrti Sesvete za 2017. procjena te da mogu biti i manje nakon provedenog javnog natječaja.
-  Stjepan Kezerić izražava sumnju da se biciklistička staza može izvesti na Zagrebačkoj cesti zbog dosta uskih nogostupa pored iste.

Vijeće je potom, nakon rasprave, sa 14 glasova za i 2 glasa protiv, prihvatilo predloženu Realizaciju Plana komunalnih aktivnosti Gradske četvrti Sesvete u 2017.


Ad 2)

- Stjepan Kezerić i Dražen Markota uvodno obrazlažu Zaključak o prihvaćanju Zaključka o prijedlogu utroška sredstava s pozicije Ostali nespomenuti rashodi poslovanja za 2017. uz te napominje da je isto do sada funkcioniralo i u prošlome mandatu Vijeća Gradske četvrti Sesvete te kako se sva sredstva za tu namjenu pravdaju ponudama i računima te obrazloženim zahtjevima.
-  Marko Galić predlaže da se traži od Grada Zagreba da se osigura više sredstava za KUD-ove i udruge s područja Sesvete jer se volonterski sve odrađuje, a oni s najboljim programima ne mogu dobiti novac za manifestacije, već oni spretniji ili brži.
- Dražen Markota podržava prijedlog te navodi kako neke gradske četvrti s puno manje mjesnih odbora imaju skoro isti iznos sredstava na poziciji za Ostale nespomenute rashode poslovanja.
 
Vijeće je potom, sa 15 glasova za i 1 glasom protiv, prihvatilo predloženi


ZAKLJUČAK
 o prihvaćanju  Zaključka
          o prijedlogu utroška sredstava s pozicije
            ostali nespomenuti rashodi poslovanja za 2017.


Ad 3)

-  Jurica Jug ističe kako je Vijeće Gradske četvrti Donji grad već donijelo odluku pa je mišljenja kako je o predmetnoj točki dnevnog reda bespredmetno raspravljati te prosvjeduje i napominje kako je glasovanje o ovoj točki čudna praksa kakve do sada nije bilo na sjednicama Vijeća.
-  Boris Matoic se izjašnjava kako je protiv da predmetni trg mijenja ime samo zbog kupovanja glasova.
-  Dražen Markota napominje kako sva vijeća gradskih četvrti mogu dati mišljenje po članku 89. za sve stvari koje se tiču cijelog Grada Zagreba, a pogotovo Sesveta te da njihovo mišljenje nije obvezujuće.

Vijeće je, nakon rasprave, sa 11 glasova za, 1 glasom protiv te 4 suzdržana, donijelo predloženi

ZAKLJUČAK
 o davanju mišljenja na prijedlog Zaključka
          o preimenovanju Trga maršala Tita (k.č. 2745 k.o. Centar) u Trg Republike Hrvatske.


Ad 4)

- Tihomir Lukanić pita da li se može saznati stanje projektne dokumentacije za rekonstrukciju glavne prometnice kroz Sesvete.
-  Ivanka Gregoranić traži uvid u dokumentaciju oko akcije sanacije pokosa kod župne crkve u Sesvetskim Selima te pita da li se novi Dom zdravlja radi bez građevinske dozvole.
-  Stjepan Kezerić ističe da je novi objekt Doma zdravlja strateški projekt za Sesvete.
- Dražen Markota navodi kako je Vijeće, dok je on bio predsjednik, pomagalo svim crkvama, školama i vrtićima te kako se tzv. „Marlesica“, u kojoj se trenutno nalazi Dom zdravlja u Sesvetama, trebala rušiti, ali je to zaustavljeno i želi se Dom zdravlja premjestiti u novi objekt na prostoru kompleksa bivše tvornice „Sljeme“.
-  Vladimir Marić predlaže da se više računa, pri sastavljanju prioriteta za Plan komunalnih aktivnosti Gradske četvrti Sesvete, vodi prema mišljenjima vijeća mjesnih odbora pokrjepljujući to primjerima ulice Petra Svačića i Trg kralja Tomislava u Sesvetskom Kraljevcu te ulicom Pavla Štoosa od kbr. 17-3.
-  Dražen Markota napominje kako o prioritetima treba odlučivati i Vijeće Gradske četvrti Sesvete, a ne samo vijeća mjesnih odbora te da se ne mogu asfaltirati ceste koje su u privatnom vlasništvu, a čiji se vlasnici ne žele odreći zemljišta u korist javnog dobra – puta.
-  Vladimir Marić se zanima u kojoj fazi je projekt za nastavak ulice Kneza Branimira u Novom Brestju te predlaže da se formiraju odbori npr. za promet te da se kroz radna tijela vrši pritisak na razne gradske urede koji su uključeni u taj projekt.
- Dražen Markota obavještava da je u prošlom mandatu Vijeća bilo osnovano Povjerenstvo za otkup Branimirove u kojem su osim predsjednika Vijeća Gradske četvrti Sesvete sudjelovali i predstavnici Starog i Novog Brestja, Dobrodola i Gajišća te da na prvom dijelu trase postoji problem 5 kuća koje su na koridoru ceste, a i da se mora obnoviti lokacijska dozvola.
- Željko Blažinović podržava projekte produžetka Branimirove i produžetka Vukovarske kao prioritetne te predlaže da se na sljedećoj sjednici uvrsti produžetak Branimirove kao 1. točka dnevnog reda te da se pozove pročelnika Gradskog ureda za imovinsko pravne odnose i imovinu Grada i Gradskog ureda za prostorno uređenje, izgradnju Grada, graditeljstvo, komunalne poslove i promet koji bi podnijeli izvješća o tome što se do sada točno napravilo na realizaciji tog projekta. Također traži da se u pisanom obliku pošalje dopis na sve dječje vrtiće u Sesvetama te ih se traži podatke o broju upisane i primljene djece tj. koliko djece pohađa vrtiće na području Sesveta te koji je broj djece koja se još mogu upisati u iste, kako bi se ustanovilo da li se trebaju izgraditi dodatni objekti za dječje vrtiće u Sesvetama.
- Zlata Trošelj smatra kako vlasnici zemljišta ucjenjuju s otkupom istih za produžetak Branimirove te da se trebaju što prije pokrenuti postupci izvlaštenja.
- Boris Matoic navodi kako se u 4 godine riješila samo 1 parcela za produžetak Branimirove te kako gradonačelnik g. Bandić u svome predizbornom programu nije spomenuo produžetak Branimirove kao prioritet.
- Stjepan Kezerić ističe kako će se tražiti izvješće od Gradskog ureda za imovinsko pravne odnose i imovinu Grada oko ponuda za otkup zemljišta vezano za produžetak Branimirove te  poslati upit da li se za neko zemljište na toj trasi pokrenuo postupak izvlaštenja.
- Antun Bošnjaković konstatira da oko produžetka Branimirove nije problem cijene otkupa zemljišta nego što vlasnici žele prodati cijelo zemljište, a ne samo dio koji je u koridoru ceste te predlaže da ako se ne može odmah riješiti otkup zemljišta u 1. dijelu trase, da se pokrene otkup zemljišta u 2 dijelu trase kako se ne bi gubilo vrijeme.
- Mladen Šturlić – Tupek predlaže da se nadležne gradske urede traži popis svih vlasnika zemljišta na koridoru produžetka Branimirove kako bi se moglo eventualno kontaktirati te ustanoviti razlog zašto ne žele prodati zemljišta.
- Dražen Markota napominje kako postoje i sredstva u gradskom proračunu namijenjena za otkup zemljišta na koridoru produžetka Branimirove te kako treba ustanoviti razloge zašto se nisu otkupila zemljišta te kako se treba nastaviti vršiti pritisak na nadležne gradske urede.
- Tihomir Lukanić predlaže da se projekt produžetka Branimirove odredi kao prioritet ispred ovog Vijeća te apelira na sve članove vijeća da se izbore za dobre stvari za Sesvete bez obzira na stranačku pripadnost.
-  Zlata Trošelj navodi kako ju raduje iskazani stav svih članova Vijeća da se zastupaju interesi Sesveta, a ne stranaka te da su i u prošlom mandatu odluke na Vijeću donošene jednoglasno.
- Stjepan Kezerić se slaže kako je najbitnije da se radi u interesu Sesveta te najavljuje sljedeću sjednicu za kraj kolovoza 2017.


	Daljnje rasprave nije bilo te je Vijeće završilo s radom u 18,30 sati.



KLASA: 026-02/17-01/275
URBROJ: 251-06-11-12-17-8
Sesvete, 28. srpnja 2017.



Zapisnik sastavio:
Stipe Jurić
									      Predsjednik
								         Vijeća Gradske četvrti 
							                                 Sesvete

